Előterjesztés

a Közgyűlés részére

Tisztelt Közgyűlés!

A Fővárosi Közgyűlés 2014. június 30-ai ülésén elrendelte a 989/2014.(VI.30) Főv. Kgy. sz. határozatával a Fővárosi Önkormányzat egyszemélyes tulajdonában álló Budapesti Vidám Park Zrt. ( továbbiakban: Társaság) jogutód nélküli megszüntetését végleszámolás útján. A Fővárosi Közgyűlés a társaság végelszámolásának kezdő időpontjaként 2014. szeptember 1. napját határozta meg, a végelszámolás kezdő időpontjától a Társaság önálló képviseleti joggal rendelkező vezető tisztségviselőjének dr. Kozó lászló megválasztott végelszámoló minősül.

A végelszámolási eljárásról a cégnyilvánosságról szóló, a bírósági eljárásról szóló 2006. évi V. törvény (továbbiakban: Ctv.) VIII. fejezete rendelkezik. A végelszámolás főbb eseményei: a végelszámolási nyitómérleg elkészítésének alapjául szolgáló, a Társaság tevékenységét lezáró beszámoló elfogadása; hitelezői igényekkel korrigált végelszámolási nyitómérleg elfogadása; végelszámolási záródokumentumok elfogadása; a Társaság cégjegyzékből való törlése és a vagyon kiadása.

A Ctv. 98. § (3) bekezdés a) pontja úgy rendelkezik, hogy a végelszámolás kezdő időpontját követő 30 napon belül a cég korábbi vezető tisztségviselője a végelszámolás kezdő időpontját megelőző nappal a számviteli törvény alapján a cég tevékenységét lezáró beszámolót készít, valamint elvégzi mindazon feladatokat, melyeket számára a számviteli, az adóügyi vagy egyéb jogszabályok előírnak.

A cég tevékenységét lezáró beszámolót – a cégnél működő felügyelőbizottság, illetve a könyvvizsgáló jelentésével együtt – a cég legfőbb szerve, azaz a társaság alapítója és egyszemélyes tulajdonosa, a Fővárosi Közgyűlés elé kell terjeszteni jóváhagyásra és az alapító elfogadó határozatával együtt kell a végelszámoló részére átadni.

A Ctv. 107.§ (1) bekezdésében foglaltak alapján a végelszámoló a cég korábbi tisztségviselője által készített tevékenységet lezáró számviteli törvény szerinti beszámoló mérleg adataiból végelszámolási nyitómérleget készít, amelyet a cég legfőbb szerve elé terjeszt jóváhagyás céljából.

A hivatkozott jogszabályi rendelkezéseknek megfelelően a Társaság végleszámolója megküldte a Budapesti Vidám Park Zrt. 2014. augusztus 31-ei fordulónappal elkészített tevékenységet lezáró éves beszámolóját, a független könyvvizsgáló jelentéssel, valamint a kapcsolódó nyilatkozatokkal együtt. A Társaság könyvvizsgálója a tevékenységet lezáró éves beszámolót - a 2014. november 26-án kelt - független könyvvizsgálói jelentésében elfogadott, megbízhatónak és valósnak minősített.

A végelszámoló a cég korábbi tisztségviselője által készített tevékenységet lezáró számviteli törvény szerinti beszámoló mérleg adataiból 2014. szeptember 1. napjával a végelszámolási nyitómérleget elkészítette. Tekintettel arra, hogy a Budapesti Vidám Park Zrt. végelszámolásának elrendelése előtt a Fővárosi Közgyűlés 2465/2012. (XI.28.) Főv. Kgy. számú határozatában döntött arról, hogy a Társaság 2013. szeptember 30. napjával szüntesse meg alaptevékenységét, így a Társaság ennek kapcsán a végelszámolás elrendelése előtt intézkedett fennálló kötelezettségeinek végrehajtásáról, ezért korrigált végelszámolási nyitómérleg benyújtására nem kerül sor.

A Társaság végelszámolója a nyitó mérleggel együtt megküldte a társaság végelszámolásának elrendelése óta eltelt időszakban megtett intézkedésekről szóló tájékoztatóját, amely az előterjesztés 3. számú mellékleteként kerül bemutatatásra tájékoztatásként.

A Főjegyzői Iroda Monitoring-Controlling Referatúrája a Budapesti Vidám Park Zrt. tevékenységet lezáró számviteli beszámolóját véleményezte, szakmai véleményüket az előterjesztés 4. számú számú melléklete tartalmazza.

A fentiek alapján az alábbi határozati javaslatokat terjesztem a T. Közgyűlés elé:

Határozati javaslat

A Fővárosi Közgyűlés úgy dönt, hogy:



A Budapest Főváros Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet 56. § (1) bekezdésében foglalt hatáskörében eljárva a Fővárosi Közgyűlés – a Budapesti Vidám Park Zrt. legfőbb szerveként eljárva jóváhagyja a Társaság 2014. augusztus 31. napjával elkészített, tevékenységet lezáró számviteli beszámolóját 315 870 eFt mérleg szerinti eredménnyel, valamint elfogadja a könyvvizsgáló jelentését.

határidő: 30 nap

felelős: főpolgármester

|  |  |
| --- | --- |
|  | Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 56. § (1) bekezdése alapján a Budapesti Vidám Park Zrt. „v.a.” legfőbb szervének hatáskörében eljárva, jóváhagyja a Társaság 2014. szeptember 1-jei fordulónappal elkészített, a tevékenységet lezáró mérlegbeszámolóval megegyező 315 870 eFt mérleg főösszeggel elkészített végelszámolási nyitómérleget. |

határidő: 30 nap

felelős: főpolgármester

Felkéri a főpolgármestert, hogy az alapítói döntésekről az új Ptk. 3:109. § (3) bekezdése értelmében a Társaság vezető tisztségviselőjét (végelszámolóját) értesítse.

határidő: 30 nap

felelős: Főpolgármester

**Határozathozatal módja: egyszerű szavazattöbbség**

Budapest, 2015. január „ ”

|  |
| --- |
|  |
| Dr. Bagdy Gábor  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. Budapesti Vidám Park Zrt. tevékenységet lezáró éves beszámoló, független könyvvizsgálói nyilatkozat, Vezetői teljességi nyilatkozat
2. Budapesti Vidám Park Zrt. végelszámolási nyitó éves beszámoló
3. Budapesti Vidám Park Zrt. végelszámolójának tájékoztatója a végelszámolás elrendelése óta megtett intézkedésekről
4. Főjegyzői Iroda Monitoring-Controlling Referatúra véleménye